Vasili Razumovski

Vasili İvanoviç Razumovski (; ) — rus cərrahı, 1887-ci ildən Kazan Universitetinin professoru, tibb elmləri doktoru, əmək qəhrəmanı, 150-dən çox elmi işin müəllifi. Razumovski Saratov (1909), Tbilisi (1918) və Bakı (1919) universitetlərinin banilərindən biri olmuş, eləcə də Saratov universitetinin (1909–1912) və Bakı Dövlət Universitetinin (1919–1920) ilk rektoru vəzifəsini icra etmişdir. 1920-ci ildən sonra vətəni Kazana qayıdan Razumovski yenidən oradakı universitetdə dərs deməyə başlamış və 1930-cu ildə təqaüdə çıxmışdır.

 Həyatı 
8 aprel (22 mart) 1857-ci ildə Rusiya imperiyasının Samara quberniyasının Buzuluk dairəsinin Yefimovka kəndində doğulmuşdur. İndiki Rusiya Federasiyası Orenburq vilayətinin Kurmanayevski rayonu.

1880-ci ildə İmperiya Kazan Universitetini bitirmişdir."Azərbaycan məktəb və pedaqoji fikir tarixi". Hüseyn Əhmədov. Bakı: Elm və təhsil, 2014. — səh. 345–346. 1887-ci ildə Kazan universitetinin cərrahiyyə üzrə professoru olmuşdur.

1893-cü ildə professor ilk dəfə olaraq Mineralnıye Vodıya turist kimi gəlib.

1896-cı ildə kurort rəhbərliyinin xahişi və dəvəti ilə hər yay orada ödənişli əsaslarla cərrah konsultant işləməyə başlamışdır.

1896–1898-ci illərdə Jeleznovodskda çalışmışdır. Daha sonra Pyatiqorskda doktor Rjaksinskinin şəxsi klinikasında işləmişdir. Razumovski Rusiya İmperiyası Saratov universitetinin banilərindən biri və ilk rektoru olmuşdur – 1909–1912-ci illər.

O, həmçinin Tbilisi Dövlət Universitetinin (1918) rektoru, habelə Bakı Dövlət Universitetinin ilk rektoru olmuşdur (1919).

Azərbaycan Xalq Cumhuriyyəti hökumətinin 8 sentyabr 1919-cu il tarixli sərəncamından:
"Universitet komissiyasının yekdil qərarı ilə əməkdar professor Razumovski Bakı Dövlət Universitetinin rektoru, Patoloji Anatomiya kafedrasının professoru İvan Şirokoqorov isə Tibb Fakültəsinin dekanı təyin edilsin."

1920-ci ildən sonra professor Razumovski Saratov universitetinə qayıdır və 1930-cu ilədək həmin universitetdə çalışır.

1930-cu ildə pedaqoji fəaliyyətini dayandırıb sırf həkimlik fəaliyyəti və təşkilati işlərlə məşğul olmağa başlayır.

7 aprel 1935-ci ildə Yessentuki şəhərində vəfat etmişdir. Qəbri şəhərin Qardaşlıq qəbiristanlığındadır. 1990-cı illərdə qəbrinin üstündə barelyefi oğurlanmışdır. 2012-ci ildə Saratov universitetinin təşkilatçılığı ilə barelyef yenidən bərpa edilmişdir.

 Ailəsi 
Qızları: Sofiya və Yuliya.

 Mükafatları və təltifləri 
 4-cü dərəcəli Müqəddəs Vladimir ordeni, 3 və 4-cü dərəcəli Müqəddəs Anna ordeni, İkinci dərəcəli "Müqəddəs Stanislav" ordeni
 1923-cü ildə Sosialist Əməyi Qəhrəmanı adına layiq görülmüşdür.
 1934-cü ildə RSFSR Əməkdar elm xadimi adına layiq görülmüşdür.

Leninqrad, Moskva və digər Cərrahiyyə Cəmiyyətlərinin fəxri üzvü olmuşdur. Piroqov Həkimlər Cəmiyyətinin aktiv üzvü olmuşdur.

 İstinadlar 

 Xarici keçidlər 
 Böyük Bioqrafik Ensiklopediya

 Həmçinin bax 
 Bakı Dövlət Universiteti

Kateqoriya:Bakı Dövlət Universitetinin rektorları
Kateqoriya:Yessentukidə vəfat edənlər
Kateqoriya:Yessentukidə dəfn olunanlar